પરંતુ આજના સમયમાં ઉજવાતા ગણેશઉત્સવો જે ઉદ્દેશથી શરૂ કરવામાં આવેલા તેવો ઉદ્દેશ નથી રહ્યો. દેખાવ અને માત્ર દંભ વધી ગયો છે. ઉત્સવોનો જે સાચો અર્થ છે તે ના રહેતાં તકલીફદાયક અને ધૂમધડાકાવાળાં બની ગયાં છે. ધર્મ દિલમાં નથી રહ્યો માત્ર રોડ ઉપર ઉતરી આવ્યો છે. હમણાં જ ઉજવાઇ ગયેલો ગણેશઉત્સવનો એક મેં જોયેલો પ્રસંગ. અનંતચૌદશને દિવસે ગણપતિવિસર્જન માટે લોકો જઇ રહ્યા હતા. જાહેરમાર્ગ પર પિક અવર્સમાં લોકોને પડતી તકલીફનો ખ્યાલ કર્યા વગર લોકો પોતાની જ મસ્તીમાં નાચતાગાતાં જતા હતા. અને સૌથી દુઃખદાયક બાબત એ કે ગીતો વાગતાં હતાં તે ” દેખા તુઝે તો યાર દિલમે બજી સિતાર, હો રહા હૈ નશા( કયો નશો?). બીજું ગીત કાલા કૌઆ કાટ ખાએગા….હવે આને ધર્મ કહેવાય? આને ઉત્સવ કે તહેવાર કહેવાય? . ગણપતિ વિસર્જન વખતે આવું વર્તન શોભનીય ગણાય? માત્ર ગણેશ ઉત્સવ નહીં આવા દરેક તહેવારનો મૂળ ઉદ્દેશ ભૂલાઇ ગયો છે.